钦定古今图书集成/方舆汇编/职方典/第1106卷 > 《漳州守臣题名记》宋·朱熹
## 钦定古今图书集成/方舆汇编/职方典/第1106卷 > 《漳州守臣题名记》宋·朱熹

“漳以下州，领军事。”唐垂拱二年，用左玉钤卫翊府左
郎将陈元光奏置，领漳浦、怀恩二县，而治漳浦。开元
四年，徙治李澳川，在旧治北八十里。二十九年，废怀
恩入漳浦，而割泉州龙溪县来属。天宝元年，改漳浦
郡。乾元二年，复为州。大历十二年，又割汀州龙岩来
属。贞元元年，乃更徙治龙溪。唐末五季之乱，常为泉
州支郡，而伪刺史董思安者，至以私讳辄改号为“南
州。”我宋乾德四年，泉州陈洪进以二州版图归王府，
始诏复故号。太平兴国三年五月一日，洪进入朝请，
遂以卫尉寺丞刘援来知州事，而五年又割泉之长
泰县以属焉。盖凡漳之所以为州，其本末之可考者
如此。其守将则陈公没而为神，今以王封庙食，后乃
或见或否，以至于刘侯而后，始有纪焉。盖其壁之记，
本嘉祐中郑侯偕之所立。逮淳熙中火而复刻，则又
赵侯公绸之为也。绍兴元年，假守朱熹至而观焉，则
其木理往往龟裂，且其所书又太烦悉，而将无地之
可书也。乃为买石延平，砻置厅事，更为擘窠省文之
法，以写旧记，而虚其左方，以俟来者云。